SKRIFTLIG FORESPØRGSEL E-1939/02

af Armando Cossutta (GUE/NGL) til Kommissionen

(3. juli 2002)

Om: Omkostningerne ved Kommissionens reform

Med vedtagelsen af hvidbogen om reformen af Kommissionen blev der den 1. marts 2000 officielt taget hul på reformen af EU's udøvende myndighed, som er et ambitiøst projekt navnlig set i sammenhæng med Fællesskabets forestående udvidelse.

Formålet med reformen er at forenkle Kommissionen som helhed og gøre den mere gennemsigtig og effektiv.

De europæiske skatteydere sætter spørgsmålstegn ved, om denne reform som reelt har til formål at afskaffe det europæisk embedsværk på samme tid, som den vigtige debat om Europas fremtid foregår virkelig vil sikre større effektivitet i funktionel og økonomisk henseende. De tidligste erfaringer (fra privatiseringen af visse tjenestegrene) peger allerede i negativ retning.

1. Hvor mange tjenestemænd i Kommissionen har været beskæftiget med forberedelsen af Kommissionens reform?

2. Hvad er de samlede omkostninger beregnet på grundlag af mandtimer ved tjenestemændenes arbejde med forberedelsen af denne reform?

3. Hvilke aktører uden for Kommissionen har og har haft opgaver i tilknytning til reformen og inden for hvilke områder?

4. Hvad er de samlede omkostninger til de eksterne undersøgelser, som har ført til forslaget om reformen?

Svar afgivet på Kommissionens vegne af Neil Kinnock

(9. august 2002)

Med henblik på at forberede reformen besluttede Kommissionen den 18. september 1999 at oprette en Task Force for Administrativ Reform. På forskellige tidspunkter fra oktober 1999 har op til 8 A-, 1 B- og 2 C-tjenestemænd arbejdet på fuldtidsbasis i task forcen.

Indtil task forcen blev nedlagt i september 2001 androg investeringen i dette arbejde 155 personer pr. måned for A-tjenestemænd, 10 personer pr. måned for B-tjenestemænd og 48 personer pr. måned for C-tjenestemænd. De samlede omkostninger androg ca. 8000 mandtimer. Hertil kommer, at personalet i alle Kommissionens afdelinger yder et betydeligt bidrag til forberedelsen af reformforslagene og disses gennemførelse sideløbende med deres normale arbejde.

I juli 2000 besluttede Kommissionen efter en omhyggelig gennemgang af Peer-gruppens undersøgelse at omplacere ca. 230 tjenestemænd med henblik på at lette gennemførelsen af reformen, navnlig med henblik på at styrke finansforvaltning og -kontrol. I den forbindelse skulle der lægges vægt på forbedret strategisk planlægning og programmeret anvendelse af ressourcerne, så man kunne leve op til de administrative konsekvenser af reformen og udviklingen i det hele taget.

Arbejdet i forbindelse med reformen er blevet og bliver udført af det eksisterende personale. Der er ikke ansat ekstra eksternt personale (der ikke er omfattet af vedtægten) til reformarbejdet

De generelle udgifter til eksterne undersøgelser, der direkte er relateret til udformningen og gennemførelsen af reformen andrager ca. 510 000 EUR.

Ved begyndelsen af reformarbejdet gik Kommissionen frivilligt ind på at love, at alle udgifter til udformningen og gennemførelsen af moderniseringen og reformen, herunder ændringer i karrierestrukturer og i løn og tillæg, skulle holdes inden for rammerne af udgiftsområde V i de finansielle overslag. Dette løfte er overholdt.

Det ærede medlem siger, at reformen delvist har til formål at afskaffe det europæiske embedsværk. Kommissionen understreger, at der ikke har været tale om dette, hverken præmaturt eller på anden måde, og at der ikke er sendt sådanne nedslående signaler. Tværtimod skal opgaver, der tidligere blev udført af eksterne kontraktorer i tekniske kontorer nu varetages af personale, der er direkte ansat af Kommissionen. Det er det modsatte af privatisering.

Kommissionen finder det opmuntrende, at et betydeligt flertal i Parlament har støttet reformprocessen og opmuntret Kommissionen til gennemføre de første ændringer. Forhandlingerne med personalerepræsentanterne om de foreslåede ændringer til tjenestemandsvedtægten har været meget grundige og nyttige, og resultatet heraf er nu til behandling i Parlamentet og Rådet. Kommissionen har til enhver tid vist, at den var rede til at reagere konstruktivt på de forslag til forbedring eller afpudsning, som medlemmerne af Europa-Parlamentet har fremsat(1).

(1) Se f.eks. Kommissionens svar på skriftlig forespørgsel E-1370/02 fra F. Ghilardotti, G. Pittella og C. Guy-Quint. Se side 50.